Kahden ihmisen hukuttamisesta ja useista muista rikoksista tuomittu Pekka Seppänen tuli Itä-Suomen hovioikeuden eteen torstaina Kuopiossa. Seppänen vaatii hovioikeutta kumoamaan 14,5 vuoden vankeustuomion, jonka hän sai Pohjois-Karjalan käräjäoikeudesta tammikuussa.

Käräjäoikeudessa karvalakki päässä esiintynyt Seppänen näyttäytyi tällä kertaa lippalakki ja aurinkolasit päässään. Tuuheapartainen ja -hiuksinen mies istui lähes liikkumatta syyttäjien pitkän avauspuheenvuoron ajan. Käräjäoikeuden tapaan Seppäsen ja todistajien välille tuotiin myös hovioikeudessa sermi, joka esti näköyhteyden.

Uutta käräjäoikeuden käsittelyyn verrattuna oli muun muassa se, että Seppäsellä oli uusi avustaja, asianajaja Seppo Hytönen.

Puolustus: Vain viinanhuuruinen tapaturma

Hovioikeuden kymmenpäiväinen urakka alkoi vuonna 2007 tapahtuneen veneretken käsittelystä. Tuolloin Seppänen lähti neljän muun henkilön kanssa mökiltään veneilemään Viinijärvelle Myhkyrän saareen. Siellä seurue puolustuksen mukaan "ryyppäsi ja rellesti" ennen paluuta.

Seurueella oli käytössä kolmelle hengelle tarkoitettu vanha lasikuituvene. Poliisin esitutkintapöytäkirjan mukaan vene kaatui, kun soutajaa alettiin vaihtaa kesken paluumatkan. Seurue joutui veden varaan. Seppästä lukuun ottamatta veneessä olijat olivat hyvin päihtyneitä ja yhdellä oli kipsi jalassa. Osa seurueesta kertoi olleensa jo lähellä hukkumista, mutta lopulta kaikki pelastuivat.

Käräjäoikeus katsoi tammikuussa, että Seppänen oli veneen kaatamalla yrittänyt tappaa kolme venessä ollutta vierasta. Neljäs vieras oli isännän tavoin hyvä uimari. Muita kolmea Seppänen ei tuomion mukaan yrittänytkään auttaa ennen kuin sivullisia tuli paikalle. Hänet tuomittiin kolmesta tapon yrityksestä.

Seppäsen uuden avustajan, asianajaja Seppo Hytösen keskeinen väite on, että kyseessä oli ainoastaan viinanhuuruinen tapaturma. Puolustuksen mukaan veneretkessä oli kyse yhteisestä humalaisesta riskinotosta, eikä Seppänen pakottanut ketään mukaan. Hytösen mukaan Seppäsen epäilyksestä jää järkevä epäilys, eli toinenkin vaihtoehtoinen tapahtumien kulku on mahdollinen.

– En ole koskaan kuullut rikoksesta, jossa vene kaadetaan 13–14-asteisessa vedessä kaukana rannasta, Hytönen sanoi.

Syyttäjä Seppo Tiittanen sanoi oikeudessa, että Seppäsellä oli kaunoja kaikkia kolmea tapon yrityksen uhriksi joutuneita kohtaan. Puolustus vastasi väittämällä, että pikemminkin todistajilla oli kaunoja Seppästä kohtaan ja vihjasi sen vaikuttaneen lausuntoihin.

– Käräjäoikeuden tuomiossa on valtavia aukkoja. Siellä on kuultu todistajia, joilla on kaunoja Seppästä kohtaan. Ja sitten on asianomistajia, jotka voivat kertoa, mitä sylki suuhun tuo, Hytönen väitti.

Syyttäjä: Liian monta tapaturmaa

Syyttäjä Seppo Tiittanen painotti avauspuheessaan, että vuoden 2007 tapaus pitäisi ratkaista osana laajempaa kokonaisuutta. Hän huomautti, että Pekka Seppäsen hoteissa on kuollut yhteensä seitsemän ihmistä. Vaikka Seppänen on syyllinen vain niihin tapauksiin, joista hänet on tuomittu, syyttäjän mielestä muillakin tapauksilla on merkitystä.

– Kokonaisuudessa hänen läheisyydessään on sattunut 15 vaarallista tilannetta. Mitä enemmän tällaisia sattuu, sitä epätodennäköisempää on, että kyseessä on tapaturma.

Kuopion hovioikeuden torstainen istunto on vasta alkusoittoa laajalle ja Suomen oloissa poikkeuksellisen rikosjutun käsittelylle. Istunto kestää kaikkiaan kymmenen päivää ja sitä käydään poikkeuksellisesti kahdella paikkakunnalla, Kuopiossa ja Joensuussa.

Myöhemmin oikeudessa käsitellään muun muassa molemmat tapaukset, joista Seppänen tuomittiin käräjäoikeudessa taposta, sekä muut rikossarjaan liittyvät tapaukset. Molemmat osapuolet ovat valittaneet käräjäoikeuden tuomiosta, minkä vuoksi asiaa käsitellään nyt hovioikeudessa. Tiettävästi kumpikaan ei aio tuoda uusia todistajia hovioikeuteen.